ลุ้นรัฐเคาะชื่อ18กิจการมลพิษ
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
10 ส.ค. 2554

เอกชนวัดใจบอร์ดสิ่งแวดล้อม กล้าตัดสินใจฟื้นความเชื่อมั่น
โพสต์ทูเดย์ — เอกชนหวังประชุมบอร์ดสิ่งแวดล้อม 23 ส.ค. ประกาศกิจการรุนแรงในมาบตาพุดสร้างความชัดเจน 
นายพยุงศักดิ์ ชาติสุทธิผล ประธานสภาอุตสาหกรรมแห่งประเทศไทย (ส.อ.ท.) เปิดเผยว่า ภาคเอกชนคาดหวังในการประชุมคณะกรรมการสิ่งแวดล้อมแห่งชาติ วันที่ 23 ส.ค. จะประกาศประเภทกิจการรุนแรงที่มีผลกระทบต่อสิ่งแวดล้อมและชุมชนออกมาอย่างเป็นทางการ 
ทั้งนี้ เพื่อให้การกำหนดกรอบการปฏิบัติตาม มาตรา 67 วรรค 2 ชัดเจน ซึ่งที่ผ่านมาใช้เวลานานไปแล้ว หากต้องล่าช้าไปอีกจะยิ่งฉุดความเชื่อมั่นนักลงทุนให้ต่ำลง
“คณะกรรมการ 4 ฝ่ายแก้ไขปัญหามาบตาพุดได้วางกรอบประเภทกิจการรุนแรงไว้ 18 รายการประเภทนั้น ซึ่งสามารถแก้ไขได้ ไม่ได้หมายความว่าจะแก้ไขไม่ได้แต่ไม่ใช่ปรับจนไม่เหลือเค้าโครงเดิม ถ้าเห็นว่าบางกิจการยังไม่ชัดเจนก็ค้างไว้ก่อน แต่ที่เหลือควรจะประกาศออกมานักลงทุนจะได้ชัดเจนว่าจะต้องทำอย่างไรไม่ใช่คลุมเครือเช่นทุกวันนี้ซึ่งหากต้องช้าไปอีกคงจะต้องชี้แจงเหตุผลด้วย” นายพยุงศักดิ์ กล่าว
นายสุทธิ อัฌชาศัย ผู้ประสานงานเครือข่ายประชาชนภาคตะวันออก กล่าวว่า ทุกฝ่ายรอการประกาศประเภทกิจการรุนแรงอยู่หากต้องรอไปอีกจะต้องมีเหตุผลชี้แจงที่เข้าใจได้ เพราะที่ผ่านมาถือว่าได้มีการเปิดประชาพิจารณ์อย่าง กว้างขวางไปแล้ว 
เครือข่ายฯ ต้องการเห็นการประกาศประเภทกิจการรุนแรงที่มีการระบุพื้นที่อย่างชัดเจน เช่น ใน จ.ระยอง โครงการที่มาลงทุนให้ถือเป็นกิจการรุนแรงทั้งหมด เนื่องจากเป็นพื้นที่ที่มีความหนาแน่นของโรงงานอุตสาหกรรมจำนวนมาก 
ขณะเดียวกันหากไม่กำหนดในลักษณะนี้จะเป็นการเพิ่มอำนาจให้คณะกรรมการวินิจฉัยในการตีความโครงการรุนแรงได้ ซึ่งอาจนำมาซึ่งความไม่โปร่งใสในระยะยาวและเกิดการร้องเรียนตามมาอีก
“เราต้องการเห็นการประกาศประเภทและพื้นที่กิจการรุนแรง ที่ผ่านมาได้หารือเรื่องนี้กับนายกฯไปแล้ว เช่นกรณีจังหวัดระยองควรจะเป็นกิจการรุนแรงทั้งหมดเพราะถือว่าเป็นเขตควบคุมมลพิษ กรณีกิจการบางอย่างไม่เข้าข่ายแต่อยู่ใกล้แหล่งน้ำ ก็ควรจะถือเป็นกิจการรุนแรงที่จะต้องทำเอชไอเอ” นายสุทธิ กล่าว
นายชายน้อย เผื่อนโกสุม ประธานเจ้าหน้าที่บริหารและกรรมการผู้จัดการใหญ่ บริษัท ปตท.อะโรเมติกส์และการกลั่น (พีทีทีเออาร์) กล่าวว่า การกำหนดประเภทกิจการที่ส่งผลกระทบต่อชุมชนอย่างร้ายแรงออกมาได้ เพื่อให้เอกชนมีกรอบในการปฏิบัติตาม 
นอกจากนี้ เพื่อให้ทราบได้ชัดเจนว่าโครงการไหนเข้าข่ายเป็นกิจการรุนแรง หรือไม่เป็นกิจการรุนแรง ขณะเดียวกันยังทำให้ไม่สามารถดำเนินการได้ครบตามองค์ประกอบกฎหมาย
ดังนั้น ที่ผ่านมาถือว่าการดำเนินการค่อนข้างล่าช้ามาพอสมควรแล้ว ภาคเอกชนจึงอยากให้มีการประกาศประเภทกิจการรุนแรงออกมา ซึ่งหากมีการประกาศออกมาก็จะทำให้ช่วยฟื้นความเชื่อมั่นของนักลงทุนทั้งเก่าและใหม่ให้ตัดสินใจกลับเข้ามาลงทุนไทยได้